Տահիտյան մարգարիտներ
**Տահիտյան մարգարիտ** (անգլ.՝ Tahitian pearl կամ **սև մարգարիտ**), օրգանական գոհար, որը ձևավորվում է սևաշուրթ ոստրեի կողմից (*Pinctada margaritifera*)։ Այս մարգարիտներն իրենց անունն ստացել են այն փաստի շնորհիվ, որ դրանք հիմնականում արդյունահանվում են Ֆրանսիական Պոլինեզիայի կղզիների ու Տահիտիի շրջակայքում։

Նկարագրություն
--------------

Տահիտյան մարգարիտները հանդիպում են սպիտակից մինչև սև գույների բազմազանությամբ։ Կարող են պարունակել կանաչի, վարդագույնի, կապույտի, արծաթագույնի և դեղինի տարբեր ենթատոներ և երանգներ, որոնցից ամենաարժեքավորները համարվում են ավելի մուգ տարատեսակները, քանի որ տահիտյան մարգարիտների բնական մուգ երանգները յուրահատուկ հատկություն են մարգարիտների մեջ։ Իսկական սև տահիտյան մարգարիտը չափազանց հազվադեպ է ու հիմնականում համարվում է աշխարհի ամենագեղեցիկ մարգարիտների տեսակներից մեկը։ «Սև» համարվող տահիտյան մարգարիտների մեծ մասն իրականում ածխագույն, արծաթագույն կամ մուգ կանաչ է։ Տահիտյան մարգարիտի առավելությունն այն է, որ ոստրեն, որի ներսում նրանք աճում են, բավականին մեծ է ու երբեմն կշռում է տասը ֆունտ։ Սա նշանակում է, որ տահիտյան մարգարիտը կարող է հեշտորեն միջինից ավելի մեծ չափ ընդունել։

Մշակված տահիտյան մարգարիտը հանդիպում է տարբեր ձևերով, չափերով և գույներով․ ձևերից են՝ կլորը, կիսակլորը, կոկոնաձևը, շրջանաձևը, օվալը, կաթիլաձևը, կիսաբարոկկոն և բարոկկոն։ Իրենց ավելի մուգ երանգների պատճառով տահիտյան մարգարիտները հիմնականում հայտնի են որպես «սև մարգարիտներ»։ Սակայն նրանք կարող են պարունակել կանաչի, վարդագույնի, կապույտի, արծաթագույնի և դեղինի տարբեր ենթատոներ ու երանգներ։ Այս բոլոր գույները (կամ դրանց ցանկացած համադրությունը) կարելի է հանդիպել մշակված տահիտյան մարգարիտներում։ Ձևերի և գույների բազմազանության շնորհիվ տահիտյան մարգարիտը տեղավորվում է ցանկացած ակնագործական միջավայրում։ Փոփոխականությունն ու գունախառնուրդը նրան արժեք են հաղորդում։

Ստացում
-------

Տահիտյան մարգարիտների չափսերը տարբեր գույներով
Տահիտյան մարգարիտ ստանալու համար պատվաստողը փափկամարմինների խեցուց պատրաստված ուլունք է դնում հասունացած փափկամորթի վերարտադրողական օրգանի մեջ։ Ոստրեից երկու տարի է պահանջվում մարգարիտ ստեղծելու համար հասունանալու համար։ Ուլունքի հետ ներդրվում է նաև դոնոր փափկամորթի թաղանթային հյուսվածքի մի կտոր, որի ազդեցությամբ ձևավորվում է ապագա մարգարիտի գույնը և որն ապահովում է էպիթելային բջիջներ, որպեսզի ոստրեն սադափ ստեղծի միջուկի շուրջ։ Գործընթացում օգտագործվող նյութերն օրգանական են, որով նվազեցվում է ոստրեի կողմից միջուկն անտեսելու հավանականությունը։ Խեցին ավազապատվում ու կլորացվում է, որպեսզի ձևավորվող մարգարիտն ունենա համեմատաբար կլորավուն տեսք։ Ամբողջ գործընթացն արագ է տեղի ունենում, քանի որ ոստրեները չեն կարող շատ երկար գոյատևել ջրից դուրս։

Արտահանում
----------

Տահիտյան մարգարիտը Ֆրանսիական Պոլինեզիայի ամենամեծ արտահանումն է, որը կազմում է երկրի տարեկան 20 մլն դոլար արտահանումների ավելի քան 55 տոկոսը։ Տահիտյան մարգարիտների մշակման արտադրամասերը գտնվում են Տուամոտու-Գամբիեր կղզեխմբի կապույտ ծովածոցերում․ այն մեկն է Ֆրանսիական Պոլինեզիան կազմող հինգ կղզեխմբերից (Տահիտին Ֆրանսիական Պոլինեզիայի ամենամեծ կղզին է, իսկ տահիտացիները կազմում են տարածքի գլխավոր էթնիկ ժողովուրդը)։

Տես նաև
-------

* Սերվիլիայի մարգարիտ․ Հուլիոս Կեսարի կողմից իր սիրուհի Սերվիլիային նվիրված սև մարգարիտ

Ծանոթագրություններ
------------------

1. 1 2  Newman, Renee. *Pearl Buying Guide*. "Black Pearls." Los Angeles: International Jewelry Publications, c2005, p. 73
2. 1 2  "Pearl Description". Retrieved 2015 թ․ փետրվարի 25.
3. 1 2  "Tahitian Pearls". Արխիվացված է the original 2015 թ․ մարտի 16-ին. Retrieved 2015 թ․ փետրվարի 25.
4. ↑  Newman, Renee. Pearl Buying Guide. "Black Pearls." Los Angeles: International Jewelry Publications, c2005, pp. 76–77
5. ↑  Pouvreau, Stéphane (2000). "Ecophysiological model of growth and reproduction of the black pearl oyster, Pinctada margaritifera: potential applications for pearl farming in French Polynesia". *Aquaculture*. **186** (1–2): 117–144. doi:10.1016/S0044-8486(99)00373-7.
6. ↑  Alden, Nancy. Simply Stunning Jewelry: A Treasury of Projects, Techniques, and Inspiration. "Tahitian Pearl Earrings." New York: Potter Craft, c2009, pp. 161–162
7. 1 2  Matlins, Antoinette. The Pearl Book. "Tahiti and French Polynesia." Vermont: Gemstone Press, c2008, pp. 104–107
8. ↑  Southgate, Paul C. The Pearl Oyster. "The Pearl Market." Buena Vista:Elsevier. c2008, pp. 357–361
Մեդիա ֆայլեր

|  |  |
| --- | --- |
| Վիիքպահեստ | Վիքիպահեստ նախագծում կարող եք այս նյութի վերաբերյալ հավելյալ պատկերազարդում գտնել **Տահիտյան մարգարիտ** կատեգորիայում։ |